钦定古今图书集成/明伦汇编/官常典/第730卷 > 伯德梅和尚
## 钦定古今图书集成/明伦汇编/官常典/第730卷 > 伯德梅和尚

按《金史忠义传》：“梅和尚，泰州人也。性鲠直，尚气节。正
隆五年，收充护卫，授曷鲁碗群牧副使。未几，复召为
护卫十人长，改尚厩局副使，迁本局使，转右卫将军、
拱卫使。典尚厩者十馀年，积劳特迁官二阶，除复州
刺史。明昌初，为西北路副招讨，改秦州防御使，升武
胜军节度使。六年，移镇崇义军。时有事北边，左丞相”
夹谷清臣行省于临潢，檄为副统。会敌入临潢，梅和
尚暨护卫辟合土等领军逆击之，敌积阵以等，梅和
尚直𢭏其阵，杀伤甚众。敌知孤军无继，聚兵围之，度
不能免，乃下马相背射，复杀百馀人，矢尽，犹以弓提
击，为流矢所中死，辟合土等皆没。上闻之震悼，诏赠
龙虎卫上将军，躐迁十阶，特赐钱二十万，命以礼葬
之物皆官给。以其子都奴为军前猛安，中奴护丧，就
差权同知临潢府事李达可为敕祭使，同知德昌军
节度使事石抹和尚为敕葬使。承安五年，上谕尚书
省曰：“梅和尚死王事，其子都奴从军久有功，其议所
以酬之。”乃命为典署丞。